SIR আতঙ্ক! ফের ঘটল মৃত্যুর ঘটনা

ওয়েব ডেস্ক : এসআইআর (SIR) নিয়ে আতঙ্কে পূর্ব বর্ধমানের (East Burdwan) জামালপুরে। সেখান থেকে এক ব্যক্তির মৃত্যুর (Death) ঘটনা সামনে এল। মৃতের নাম বিমল সাঁতরা। বাড়ি জামালপুর থানার আজাপুর গ্রাম পঞ্চায়েতের নবগ্রাম গ্রামের উড়িষ্যা পাড়ায়। পরিবার এবং স্থানীয় তৃণমূল নেতৃত্বের দাবি, এসআইআর-এর চাপ ও মানসিক দুশ্চিন্তায় মৃত্যু হয়েছে ওই পরিযায়ী শ্রমিকের।

পরিবার সূত্রে জানা যায়, তামিলনাড়ুর (Tamilnadu) তাঞ্জিবুর জেলার ওরাতান্দু পাটুকুটা এলাকায় ধান কাটার কাজে কর্মরত ছিলেন বিমল। দীর্ঘদিন ধরেই সেখানে কাজ করছিলেন তিনি। সম্প্রতি কাজ বন্ধ হয়ে যাওয়ায় বাড়ি ফেরার পরিকল্পনা করেন। কিন্তু বাংলায় এসআইআর চালু হওয়ার পর থেকেই বাড়ি ফেরার পথে বিভিন্ন কাগজপত্রের চাপ ও অনিশ্চয়তায় মানসিকভাবে ভেঙে পড়েন তিনি। অর্থনৈতিক সংকটও তৈরি হয়।

আরও খবর :  রাস্তা না হওয়া নিয়ে পঞ্চায়েত প্রধানের সঙ্গে গ্রামবাসীদের তর্ক, উত্তেজনা দেবীপুরে

হঠাৎ শারীরিক অসুস্থতা দেখা দিলে স্থানীয়রা তাকে তাঞ্জিবুর মেডিকেল কলেজ হাসপাতালে ভর্তি করান। চিকিৎসাধীন অবস্থায় সেখানেই তার মৃত্যু হয়। পরে স্থানীয় প্রশাসন ও জামালপুর বিধায়ক অলক কুমার মাজির উদ্যোগে শনিবার সন্ধেয় বিমল সাঁতরার মৃতদেহ বাড়িতে পৌঁছয়। এই মৃত্যুর ঘটনায় গ্রামে শোকের ছায়া নেমে আসে।

শেষ শ্রদ্ধা জানাতে উপস্থিত ছিলেন জামালপুর বিধানসভার বিধায়ক অলক কুমার মাজি, তৃণমূল শ্রমিক সংগঠনের ব্লক সভাপতি তাবারকালী মণ্ডল, আজাপুর অঞ্চল তৃণমূল সভাপতি প্রতাপ কুমার রক্ষিতসহ শাসক দলের একাধিক নেতা। মৃতের ছেলে বাপি সাঁতরা ও স্থানীয় জনপ্রতিনিধিরা অভিযোগ করেছেন, এসআইআর আতঙ্কেই এই মৃত্যু।